ก.ล.ต.สั่งพักงานมาร์เก็ตติ้ง “บล.เอเชีย เวลท์” ฐานขายหุ้นลูกค้าโดยพลการ
ก.ล.ต.สั่งพักงานมาร์เก็ตติ้ง “บล.เอเชีย เวลท์” แอบขายหุ้นลูกค้า 130 ลบ.
29 ม.ค. 2562

สำนักงานคณะกรรมการกำกับหลักทรัพย์และตลาดหลักทรัพย์ หรือสำนักงาน (ก.ล.ต.) ได้รับเรื่องร้องเรียนจากลูกค้า จึงตรวจสอบเพิ่มเติมพบว่า ระหว่างเดือนกันยายน 2560 ถึงเดือนกุมภาพันธ์ 2561 นางสาวณัฐกัลยกรณ์ ถนิมลักษณ์ ขณะสังกัด บริษัทหลักทรัพย์ เอเชีย เวลท์ จำกัด (บล. เอเชีย เวลท์) ได้สั่งซื้อขายหลักทรัพย์ในบัญชีหลักทรัพย์ของลูกค้าให้ก่อน แล้วจึงแจ้งให้ทราบในภายหลัง ซึ่งลูกค้าไม่เคยทักท้วงและชำระค่าซื้อขายหลักทรัพย์มาโดยตลอด โดยเป็นการซื้อขายหุ้นและใบสำคัญแสดงสิทธิอนุพันธ์รวม 90 บริษัท คิดเป็นมูลค่าซื้อขายรวมประมาณ 130 ล้านบาท
ทั้งนี้ การกระทำของนางสาวณัฐกัลยกรณ์ข้างต้น เป็นการไม่ปฏิบัติหน้าที่ด้วยความรับผิดชอบและรอบคอบเยี่ยงผู้ประกอบวิชาชีพ โดยรับมอบหมายจากผู้ลงทุนในการตัดสินใจซื้อขายหลักทรัพย์แทนผู้ลงทุน ซึ่งถือว่าผู้แนะนำไม่ปฏิบัติตามประกาศคณะกรรมการกำกับตลาดทุน*  ก.ล.ต. จึงสั่งพักการให้ความเห็นชอบเป็นบุคลากรในธุรกิจตลาดทุนเป็นเวลา 3 เดือน 22 วัน แต่เนื่องจาก บล. เอเชีย เวลท์ ได้สั่งพักการปฏิบัติหน้าที่ของนางสาวณัฐกัลยกรณ์ไปแล้วเป็นเวลา 6 เดือน จึงถือว่านางสาวณัฐกัลยกรณ์ได้รับการลงโทษตามคำสั่งของ ก.ล.ต. ครบถ้วนแล้ว
 